ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ ΣΧΕΤΙΚΑ ΜΕ ΤΗΝ ΣΥΝΟΛΙΚΗ ΑΞΙΟΛΟΓΗΣΗ ΤΩΝ ΠΡΟΣΑΝΑΤΟΛΙΣΜΩΝ ΓΙΑ ΤΗΝ ΑΝΑΠΤΥΞΗ ΤΟΥ Euro-ISDN (ΨΗΦΙΑΚΟ ΔΙΚΤΥΟ ΕΝΟΠΟΙΗΜΕΝΩΝ ΥΠΗΡΕΣΙΩΝ) ΩΣ ΔΙΕΥΡΩΠΑΪΚΟΥ ΔΙΚΤΥΟΥ (TEN-ISDN)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ ΣΧΕΤΙΚΑ ΜΕ ΤΗΝ ΣΥΝΟΛΙΚΗ ΑΞΙΟΛΟΓΗΣΗ ΤΩΝ ΠΡΟΣΑΝΑΤΟΛΙΣΜΩΝ ΓΙΑ ΤΗΝ ΑΝΑΠΤΥΞΗ ΤΟΥ Euro-ISDN (ΨΗΦΙΑΚΟ ΔΙΚΤΥΟ ΕΝΟΠΟΙΗΜΕΝΩΝ ΥΠΗΡΕΣΙΩΝ) ΩΣ ΔΙΕΥΡΩΠΑΪΚΟΥ ΔΙΚΤΥΟΥ (TEN-ISDN)

1. ΕΙΣΑΓΩΓΗ

Σύμφωνα με το άρθρο 10 της απόφασης αριθ. 2717/95/ΕΚ του Ευρωπαϊκού Κοινοβουλίου και του Συμβουλίου της 9ης Νοεμβρίου 1995 σχετικά με τους προσανατολισμούς για την ανάπτυξη του Euro-ISDN (ψηφιακό δίκτυο ενοποιημένων υπηρεσιών) ως διευρωπαϊκού δικτύου [1], «η Επιτροπή θα προβεί σε γενική αξιολόγηση των προσανατολισμών που καθορίζονται στην παρούσα απόφαση, ανάλογα με τις τυχόν μεταβολές των ρυθμίσεων που ισχύουν για το Euro-ISDN».

[1] ΕΕ αριθ. L 282, 24.11.1995, σ.16.

Ως ανταπόκριση στην εν λόγω απαίτηση έχουν διεξαχθεί δύο μελέτες:

- μελέτη σχετικά με το καθεστώς του Euro-ISDN στην Ευρωπαϊκή Ένωση το 1997-1998, η οποία ολοκληρώθηκε τον Ιούνιο του 1998 και

- ενδιάμεση αξιολόγηση της δράσης ανάπτυξης διευρωπαϊκών τηλεπικοινωνιακών δικτύων, κατά την περίοδο 1993-1997 μέσα στο πλαίσιο των προσανατολισμών του Euro-ISDN, η οποία ολοκληρώθηκε το Νοέμβριο του 1998.

Τα συνοπτικά αποτελέσματα των εν λόγω εκθέσεων, μαζί μα τα γενικά συμπεράσματα της Επιτροπής περιέχονται στο παρόν έγγραφο. Το πλήρες κείμενο των εκθέσεων διατίθεται κατόπιν αιτήσεως από τις υπηρεσίες της Επιτροπής.

2. ΣΥΝΟΠΤΙΚΑ ΑΠΟΤΕΛΕΣΜΑΤΑ ΤΗΣ ΕΝΔΙΑΜΕΣΗΣ ΑΞΙΟΛΟΓΗΣΗ 1993-1997

Η εν λόγω αξιολόγηση της δράσης ανάπτυξης διευρωπαϊκών τηλεπικοινωνιακών δικτύων καλύπτει την χρονική περίοδο 1993-1997. Κατά κύριο λόγο αναφέρεται σε προκαταρκτικές μελέτες μεταξύ 1993 και 1995, στη συνέχεια αφορά μελέτες σκοπιμότητας για έργα στο πλαίσιο της θέσπισης των προσανατολισμών για το Euro-ISDN, από το 1995 ως το 1997, με κοινοτική βοήθεια που χορηγήθηκε βάσει του κανονισμού κοινοτικής ενίσχυσης για τα διευρωπαϊκά δίκτυα [2]. Η αξιολόγηση εστιάζει σε δύο μείζονα πεδία: τον αντίκτυπο της κοινοτικής στήριξης για την επίτευξη των στόχων των προσανατολισμών του Euro-ISDN και στον τρόπο με τον οποίο διεξήχθη η δράση, δηλ. Το σύστημα υλοποίησης και διαχείρισης που εφαρμόστηκε. Τα κύρια ευρήματα και συστάσεις είναι τα ακόλουθα:

[2] Κανονισμός (ΕΚ) αριθ. 2236/95 του Συμβουλίου της 18ης Σεπτεμβρίου 1995 περί καθορισμού των γενικών κανόνων για τη χορήγηση κοινοτικής ενίσχυσης στον τομέα των διευρωπαϊκών δικτύων (ΕΕ αριθ. L 228, 23.9.1995, σ.1).

1. Προδιαγραφή σχεδιασμού της δράσης

Για τη δημιουργία της προδιαγραφής σχεδιασμού της δράσης τέθηκε μια σαφής, μολονότι σύνθετη δομή. Ιδιαιτέρως η χρήση, σε πρώιμη φάση, ενός εγγράφου για να διασφαλιστεί η διαβούλευση με τη βιομηχανία και το κοινό, θεωρήθηκε ως πολύ θετικό αποτέλεσμα από την εμπειρία του Euro-ISDN. Με τον τρόπο αυτό, τέθηκε πρόκριμα στον καθορισμό του μελλοντικού προγράμματος εργασιών TEN-Telecom, διασφαλίζοντας τον έγκαιρο και συναφή ως προς την αγορά χαρακτήρα των παρεμβάσεων των ΤΕΝ, καθώς και εισάγοντας το απαραίτητο στοιχείο της ευελιξίας στη διαδικασία σχεδιασμού.

2. Ενδείκτες που πρέπει να καθοριστούν και να παρακολουθούνται ώστε να αξιολογηθεί η εκπλήρωση των στόχων των προσανατολισμών

Οι στόχοι των προσανατολισμών όσον αφορά φάσμα υπηρεσιών που θα βασίζονται σε ISDN τέθηκαν σωστά. τα περισσότερα πεδία αντιμετωπίστηκαν με μελέτες ή/και έργα κατά τη διάρκεια της χρονικής περιόδου. Ωστόσο, όσον αφορά την πρόσβαση περιφερειακών περιοχών θα απαιτούνταν περαιτέρω εξέταση. Συνιστάται να καθοριστούν και να παρακολουθούνται ποιοτικοί ενδείκτες, συναφείς με το αποτέλεσμα, για καθένα από τους στρατηγικούς και επιχειρησιακούς στόχους της δράσης. Θα πρέπει να προσδιοριστούν κριτήρια επιτυχίας και να αξιολογούνται σε συνδυασμό με τους στόχους των προσανατολισμών.

3. Αποτελέσματα των έργων

Γίνεται αναφορά στην εκπλήρωση των στόχων των προτάσεων, του αειφόρου χαρακτήρα της δράσης, της πρόκλησης οικονομικών αποτελεσμάτων και της διατομεακής κάλυψης. Συνιστάται να δημιουργηθεί ενοποιημένο μητρώο επενδυτικών αποφάσεων και να παρακολουθείται, σε ετήσια βάση, η συνέχιση των δραστηριοτήτων. Σε κατάλληλα χρονικά διαστήματα, έπειτα από το πέρας του έργου, θα πρέπει να πραγματοποιηθεί επιθεώρηση της άμεσης συνέχισης από έναν ή περισσότερους εταίρους καθώς και των έμμεσα προκαλούμενων δραστηριοτήτων.

4. Προετοιμασία των προσκλήσεων υποβολής προτάσεων και αξιολόγηση των προτάσεων

Αντίθετα με ό,τι συμβαίνει στους τομείς των μεταφορών ή της ενέργειας, οι δράσεις ΤΕΝ στον τηλεπικοινωνιακό τομέα βασίζονται στη χρήση προσκλήσεων υποβολής προτάσεων και εξαρτώνται από την ανταπόκριση της αγοράς και την ποιότητα των προσφορών που παραλαμβάνονται. Καίριας σημασίας απαίτηση είναι, επομένως, η στόχευση του κατάλληλου ακροατηρίου, η παροχή διεξοδικών πληροφοριακών φακέλων και κατευθυντηρίων γραμμών για την αξιολόγηση. Κατά την πορεία της δράσης προκύπτουν κάθε χρόνο σημαντικές βελτιώσεις της εν λόγω διαδικασίας.

5. Παρακολούθηση και ανασκόπηση έργων

Οι κοινοτικοί κανονισμοί ΤΕΝ απαιτούν, τόσο κατά τη διάρκεια της υλοποίησης καθώς και έπειτα από την ολοκλήρωση, η Επιτροπή και τα κράτη μέλη αξιολογούν τα έργα, ως προς τον τρόπο διεξαγωγής τους, την εκπλήρωση των αρχικών στόχων, καθώς και τον αντίκτυπο από την εφαρμογή τους. Απευθύνονται συστάσεις για ορισμένες βελτιώσεις στη διαδικασία παρακολούθησης (π.χ. αυστηρή τήρηση ημερομηνιών παράδοσης και των συναφών πληρωμών), όπως και όσον αφορά την ανασκόπηση (π.χ. συχνότερες επιμέρους ανασκοπήσεις).

6. Ανάληψη δέσμευσης από ομίλους

Θα πρέπει να εξασφαλιστούν οι διαχειριστικές δυνατότητες των ομίλων και η σοβαρότητα των προθέσεών τους, ιδίως όσον αφορά:

- υγιή εταιρική συνεργασία φορέων του δημοσίου και του ιδιωτικού τομέα με αποδεδειγμένη εμπειρία στο πεδίο και με σημαντική συμμετοχή ΜΜΕ

- πλήρης εταιρική στήριξη για την πρόταση. συμβατικές συμφωνίες μεταξύ των εταίρων για τον μερισμό του κόστους και των εσόδων σε σύνθετα πολυεθνικά δίκτυα

- διευρωπαϊκός χαρακτήρας της πρότασης, κυρίως υπό την έννοια διακρατικού ομίλου που διεξάγει έλεγχο καταλληλότητας όσον αφορά τις κοινές ανάγκες σε διάφορα κράτη μέλη.

7. Δράσεις διάδοσης και στήριξης

Θα γίνει σημαντική χρήση εργαλείων του Internet για την προώθηση της διάδοσης και του συντονισμού των έργων. Σε τακτική βάση θα προβάλλονται υποδειγματικά έργα και κλαδικές επισκοπήσεις.

Η αξιολόγηση καταλήγει στο συμπέρασμα ότι οι μελέτες και τα έργα που υποστηρίζονται αναφέρονται στον κατάλογο των έργων κοινού ενδιαφέροντος των προσανατολισμών του Euro-ISDN. Ο κατάλογος αυτός αποτελεί άρτια επισκόπηση των σημαντικών θεμάτων της εποχής. δημιουργήθηκε μέσω διαφανούς διαδικασίας και παρέχει ευρεία δυνατότητα εξωτερικών εισροών. Ο κατάλογος έχει εκπληρωθεί στο σύνολό του, και συνέβαλε αισθητά στην αποδοχή του Euro-ISDN, αποτελώντας μεγάλη και απαραίτητη συμβολή στη δημιουργία της δράσης TEN-Telecom. Όλα τα υποστηριζόμενα έργα έχουν υλική συμβολή στην επίτευξη των στόχων των προσανατολισμών και ανταποκρίνονται στις απαιτήσεις των κοινοτικών κανονισμών ΤΕΝ. η επιλογή δραστηριοτήτων στήριξης διεξάγεται κατά δίκαιο και διαφανή τρόπο.

Η προώθηση των υπηρεσιών που βασίζονται στο Euro-ISDN για τις ΜΜΕ έχει καταστεί μια σημαντική πτυχή της δράσης, με παραγωγή αρκετών καλών έργων από τα οποία αποκομίζονται σαφή οφέλη. Έμφαση δόθηκε στον τουριστικό κλάδο των ΜΜΕ και σε υποστηριζόμενες δράσεις με σκοπό την εφαρμογή ενός πανευρωπαϊκού δικτύου ISDN που να παρέχει διαλειτουργικότητα υπηρεσιών, ιδιαίτερα προς όφελος ΜΜΕ.

Σε γενικές γραμμές, το πρόγραμμα έχει αντιμετωπίσει θετικά μερικές αρχικές δυσχέρειες για την επίτευξη μιας ισχυρής, κατάλληλα οργανωμένης και καλά ελεγχόμενης δραστηριότητας. Πολλές από τις συστάσεις της αξιολόγησης υποστηρίζουν υφιστάμενες τάσεις αλλαγής στο πλαίσιο του προγράμματος: την πρόοδο προς μια προσέγγιση που θα προσανατολίζεται περισσότερο στα αποτελέσματα, με στόχο την ανάπτυξη των έργων στην αγορά, προχωρώντας πέρα από τις προηγούμενες φάσεις συνεχών βελτιώσεων των διαχειριστικών διεργασιών.

3. ΚΑΘΕΣΤΩΣ ΚΑΙ ΙΣΧΥΣ ΤΩΝ ΥΦΙΣΤΑΜΕΝΩΝ ΠΡΟΣΑΝΑΤΟΛΙΣΜΩΝ Euro-ISDN

Ανατέθηκε έκθεση για την εξέταση του καθεστώτος του Euro-ISDN στα κράτη μέλη της Ένωσης κατά τα τέλη του 1997, καθώς και για την ισχύ των προσανατολισμών του Euro-ISDN.

Τα κύρια πορίσματα είναι τα εξής:

1. Καθεστώς του Euro-ISDN στην Ευρωπαϊκή Ένωση

Το ποσοστό διείσδυσης του Euro-ISDN υπερβαίνει το 5% των τηλεφωνικών γραμμών, σε τουλάχιστον 8 από τα κράτη μέλη. Πολλές χώρες αντιμετώπισαν διπλασιασμό της ζήτησης σε κάθε έτος, από το 1995. Σημειώνεται ευρύ φάσμα όσον αφορά το βαθμό διείσδυσης στα κράτη μέλη, το οποίο οφείλεται κυρίως στην πολιτική μάρκετινγκ του εκάστοτε υφιστάμενου φορέα εκμετάλλευσης του δικτύου. Η αύξηση των συνδέσεων ISDN αναμένεται ότι θα συνεχιστεί. οι κύριες εφαρμογές θα είναι η πρόσβαση στο Internet και η φωνητική επικοινωνία μεταξύ χρηστών από τον επιχειρηματικό κόσμο. Οι τιμές του ISDN για υπηρεσίες και τερματικό εξοπλισμό έχουν μειωθεί σημαντικά και συνεχίζουν καθοδική πορεία. Η ευρωπαϊκή βιομηχανία είναι σε καλή θέση, τόσο όσον αφορά τις πωλήσεις κέντρων μεταγωγής όσο και τις πωλήσεις τερματικών.

2. Περιθώρια βελτιώσεων

Ενώ έχουν σε μεγάλο βαθμό αντιμετωπισθεί τα εμπόδια για την ανάπτυξη του Euro-ISDN στα κράτη μέλη, παραμένουν προς επίλυση ορισμένα θέματα. Τα θέματα αυτά είναι:

- Διάθεση «εφαρμογών plug and play», διαλειτουργικότητα μεταξύ δικτύων ISDN, μεταξύ τερματικού εξοπλισμού (διατερματική διαλειτουργικότητα) καθώς και μεταξύ ISDN και άλλων δικτύων (GSM, ATM, αναμετάδοση πλαισίου, καλωδιακά δίκτυα, ADSL),

- Περισσότερο εξισορροπημένη γεωγραφική κάλυψη,

- Ευαισθητοποίηση - ενημέρωση ΜΜΕ και οικιακών χρηστών, καθώς και βελτιωμένη ευχρηστία,

- Πλήρης εκμετάλλευση του δυναμικού του Euro-ISDN, ιδίως σε σχέση με τη διαλειτουργία του με δίκτυα δεδομένων, ή καθορισμός σαφούς πορείας μετάβασης από το Euro-ISDN σε ευρυζωνική τεχνολογία.

3. Συνολική ισχύς των προσανατολισμών και συστάσεων

Το Euro-ISDN υπήρξε καθοδηγητική δύναμη για την περαιτέρω ψηφιοποίηση των τηλεφωνικών δικτύων. Συνέβαλε στο μετασχηματισμό του χάρτη των ευρωπαϊκών τηλεπικοινωνιών και υπήρξε σημαντικό δομοστοιχείο στην πορεία για την κοινωνία των πληροφοριών.

Η κοινοτική στήριξη της εξέλιξης και επέκτασης του Euro-ISDN στην Ευρωπαϊκή Ένωση υπήρξε επιτυχής. Επετεύχθησαν τα περισσότερα συναφή άρθρα των προσανατολισμών. Όσα δεν επετεύχθησαν ή επετεύχθησαν εν μέρει, είτε δεν ενδιαφέρουν πλέον στο παρόν πλαίσιο, είτε μπορούν να ενταχθούν πλήρως στους προσανατολισμούς του TEN-Telecom, με τη λήψη ορισμένων ειδικών μέτρων. Τα μέτρα αυτά καλύπτουν:

- δραστηριότητες ενημέρωσης - ευαισθητοποίησης,

- θέματα διαλειτουργικότητας,

- πλήρης εκμετάλλευση του τεχνικού δυναμικού του Euro-ISDN,

- υποστήριξη στην ευρωπαϊκή βιομηχανία εκτός Ευρωπαϊκής Ένωσης.

4. ΓΕΝΙΚΑ ΣΥΜΜΕΡΑΣΜΑΤΑ ΤΗΣ ΕΠΙΤΡΟΠΗΣ

1. Το Euro-ISDN αποτέλεσε μια ευρωπαϊκή επιτυχία, ως αποτέλεσμα συγκεντρωμένων προσπαθειών των τηλεπικοινωνιακών φορέων εκμετάλλευσης και των οργανισμών τυποποίησης, με την κοινοτική στήριξη για καθολική υπηρεσία ISDN σε ολόκληρη την έκταση της Ευρωπαϊκής Ένωσης. Παραμένει μια ζωηρή αγορά όπου η ευρωπαϊκή βιομηχανία βρίσκεται σε καλή θέση, τόσο όσον αφορά τις πωλήσεις κέντρων μεταγωγής όσο και τερματικών.

2. Η προώθηση του Euro-ISDN υπήρξε σημαντικό βήμα προς τα εμπρός, στην πορεία προς την κοινωνία των πληροφοριών. Ο κατάλογος των έργων κοινού ενδιαφέροντος στους προσανατολισμούς του Euro-ISDN αποτέλεσε μια καλά εδραιωμένη επισκόπηση των σημαντικών θεμάτων της εποχής και δημιουργήθηκε μέσα από διαφανή διαδικασία με ευρύτερο περιθώριο για εξωτερικές εισροές. Ήταν καλά στοχοθετημένο, ενώ η εισαγωγή του Euro-ISDN έγινε θετικά δεκτή στην Ευρωπαϊκή Ένωση. Το Euro-ISDN είχε ευρεία και απαραίτητη συμβολή στη δημιουργία της δράσης TEN-Telecom, η οποία καλύπτει σημαντικά ευρύτερο πεδίο εφαρμογής και με την οποία ενημερώνεται η δράση, ανταποκρινόμενη στις αλλαγές που σημειώθηκαν στην τεχνολογία και τις αγορές.

3. Η διαδικασία υλοποίησης και διαχείρισης των προσανατολισμών του Euro-ISDN απετέλεσε καίριας σημασίας εμπειρία για μελλοντικές δράσεις TEN-Telecom. Η προδιαγραφή σχεδιασμού της δράσης, η κατάρτιση της πρόσκλησης υποβολής προσφορών και η αξιολόγηση των προτάσεων, η διαδικασία παρακολούθησης και ανασκόπησης του έργου, καθώς και ο αρχικός καθορισμός των δράσεων συντονισμού και διάδοσης, θα αποτελέσουν πολύτιμη κληρονομιά για την περαιτέρω των δραστηριοτήτων TEN-Telecom.

4. Συνεκτιμώντας τις αλλαγές στο τεχνολογικό και κανονιστικό πλαίσιο στον τομέα των τηλεπικοινωνιών, και στηριζόμενο παράλληλα στην εμπειρία του TEN-ISDN, το TEN-Telecom υιοθετεί τη σκοπιά του χρήστη και επομένως πολυδικτυακή προσέγγιση, όπου, όταν είναι απαραίτητο, εντάσσονται οι σταθερές και οι κινητές συνιστώσες των δικτύων. Διευρύνεται το πεδίο εφαρμογής των δράσεων στις παρακάτω κατευθύνσεις:

- ουδετερότητα ως προς την τεχνική πλατφόρμα διανομής των υπηρεσιών,

- ευθυγράμμιση με τις μείζονες τάσεις της τεχνολογίας και της αγοράς, συγκεκριμένα με τη διασύνδεση επικοινωνιακών υποδομών, την επιβεβαίωση του πρωτοκόλλου Internet TCP/IP ως ολοκληρωτή δικτυακής τεχνολογίας, με τις αυξανόμενες απαιτήσεις για παγκόσμιες πολυμεσικές υπηρεσίες που διανέμονται μέσω σταθερών και κινητών δικτύων,

- υποστήριξη για εφαρμογές και υπηρεσίες σε περιοχές γενικού συμφέροντος, με εντατική χρήση διευρωπαϊκών δικτύων, εφαρμογών και υπηρεσιών που έχουν υψηλό κοινωνικό και διευρωπαϊκό χαρακτήρα και που βασίζονται σε υγιή επιχειρηματικά μοντέλα, τα οποία είναι σε θέση να κινητοποιήσουν δημόσια και ιδιωτική χρηματοδότηση για περαιτέρω ανάπτυξη στην αγορά.

5. Η κοινοτική παρέμβαση σε στήριξη της εξέλιξης και επέκτασης του Euro-ISDN στην Ευρωπαϊκή Ένωση εκπλήρωσε τους στόχους της. η ωριμότητα του ISDN επιτρέπει πλέον την ανάληψή του από τις δυνάμεις της αγοράς. Δεδομένου ότι το ISDN αποτελεί δραστήρια επιμέρους αγορά, καλά υποστηριζόμενη από την ευρωπαϊκή βιομηχανία, και δεδομένου ότι η κοινοτική δράση θα πρέπει, κατά το δυνατόν, να είναι «τεχνολογικώς ουδέτερη» στο μέλλον, όπως περιγράφηκε παραπάνω, δεν υφίσταται ανάγκη συνέχισης ειδικής δράσης σε συγκεκριμένο δίκτυο, η οποία να μπορεί να ενταχθεί πλήρως στους γενικούς προσανατολισμούς του TEN-Telecom.